**ELŐTERJESZTÉS**

**Szombathely Megyei Jogú Város Közgyűlésének 2018. február 15-i ülésére**

**J a v a s l a t**

**a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosítására**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. § (1) bekezdése, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. § (1) bekezdésében foglalt rendelkezés szerint a fenntartó önkormányzat a személyes gondoskodást nyújtó ellátások (a továbbiakban személyes gondoskodás) formáiról, azok igénybevételéről, valamint a fizetendő térítési díjról rendeletet alkot. A rendeletben az önkormányzat az intézményi térítési díjakat határozza meg.

Az intézményi térítési díj az Szt. 115. § (1) bekezdése szerint a személyes gondoskodás körébe tartozó *szociális ellátások* ellenértékeként megállapított összeg, amely nem haladhatja meg a szolgáltatási önköltséget. Az intézményi térítési díjat a fenntartó tárgyév április 1-jéig állapítja meg.

A Gyvt. 147. § (1) bekezdése alapján a biztosított gyermekjóléti ellátások intézményi térítési díja – a gyermekétkeztetés kivételével – a szolgáltatási önköltség és a központi költségvetésről szóló törvényben biztosított támogatás különbözete.

A Gyvt. rendelkezései alapján a gyermekétkeztetés intézményi térítési díját az élelmezési nyersanyagköltség egy ellátottra jutó napi összegének Áfá-val növelt összegében kell megállapítani. A gyermekek után fizetendő személyi térítési díj (amelyet az étkeztetést biztosító intézmény vezetője határoz meg) az élelmezési nyersanyagköltség Áfá-val növelt összegének, az igénybe vett étkezések számának, és *a Gyvt.-ben meghatározott normatív kedvezményeknek* a figyelembe vételével, konkrét összegben kerül megállapításra.

A rendeletben meghatározott szociális ellátásokat Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével biztosítja. A bölcsődei ellátás a Szombathelyi Egyesített Bölcsődei Intézményben, az óvodai, iskolai étkeztetés a Szombathelyi Köznevelési GAMESZ szervezésében az egyes intézményekben vehető igénybe.

A Pálos Károly Szociális Szolgáltató Központ és Gyermekjóléti Szolgálat, valamint a Szombathelyi Egyesített Bölcsődei Intézmény a 2018. évre tervezett költségvetési adatok alapján elkészítette a szociális ellátások, valamint a bölcsődei gondozás önköltség számítását, amelyről készített összesítő kimutatás az előterjesztés mellékletét képezi.

A rendeletben meghatározott szociális ellátások intézményi térítési díját, valamint a bölcsődei, mini bölcsődei gondozás intézményi térítési díját az ellátásokat igénybe vevők élethelyzetét, jövedelmi viszonyait figyelembe véve ***2018. évre vonatkozóan a 2017. évi térítési díjakkal megegyezően***, a kedvezmények változatlanul hagyása mellett ***javasolt meghatározni.***

A ***gyermekétkezés*** (bölcsődei, óvodai, általános és középiskolai, valamint kollégiumi étkezés) ***intézményi térítési díját*** - az élelmiszer alapanyagok árnövekedésére tekintettel – 2018. április 1. napjától ***3 %-al növelt összegben javasolom meghatározni***.

A Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelete 52. § (1) bekezdés 28. pontjában foglaltak alapján Gazdasági és Városstratégiai Bizottság (a továbbiakban: Bizottság) hatásköre *az intézményi térítési díj alapját képező* élelmezési nyersanyagnormák meghatározása. A Bizottság a 2018. februári ülésén jelen rendelettervezettel együtt tárgyal a gyermekétkeztetés élelmezési nyersanyag költségének összegéről. A Bizottság által tárgyalásra kerülő javaslat a 3 %-os emelését tartalmazza.

A fentiek szerint előkészített módosító rendelet-tervezet az előterjesztés 1. számú, az indokolás az előterjesztés 2. számú, a hatásvizsgálati lap az előterjesztés 3. számú, az egységes szerkezetbe foglalt rendelet-tervezet az előterjesztés 4. számú mellékletét képezi.

Az egységes szerkezetbe foglalt rendelet-tervezet (4. számú melléklet) terjedelmére tekintettel csak elektronikus formában kerül kiküldésre. Elérhetősége: [www.szombathely.hu/Közgyűlés/E-Közgyűlés/](http://www.szombathely.hu/K%C3%B6zgy%C5%B1l%C3%A9s/E-K%C3%B6zgy%C5%B1l%C3%A9s/)2018.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2018. február „ ”**

 **/: Dr. Puskás Tivadar :/**

Melléklet

adatok Ft-ban

**Szociális ellátások**

|  |  |  |  |
| --- | --- | --- | --- |
| **Ellátások** | **2017. év** | **2018. év**  | **Rendeletben meghatározott intézményi térítési díj** |
| önköltség alapján számított intézményi térítési díj |
| Étkeztetés  | 496 | 564 | 405 |
| Étkeztetés házhozszállítással | 687 | 740 | 575 |
| Házi segítségnyújtás – szociális segítés (Ft/óra) | 1.752 | 1.937 | 1.235 |
| Házi segítségnyújtás – szociális gondozás (Ft/óra) | 1.382 | 1.601 | 1.235 |
| Jelzőrendszeres házi segítségnyújtás (Ft/nap) | 506 | 523 | 370 |
| Idősek nappali ellátása (étkezés nélkül) (Ft/nap) | 1.745 | 1.939 | 515 |
| Demens nappali ellátás (étkezés nélkül) (Ft/nap) | 1.825 | 1.961 | 515 |
| Időskorúak gondozóháza (Ft/nap) | 5.784 | 6.214 | 3.545 |
| Helyettes szülő (Ft/nap) | 2.012 | 1.960 | 160 |
| Családok Átmeneti Otthona (nap/fő) | 210 | 210 | 210 |

**Bölcsődei gondozás**

|  |  |  |  |
| --- | --- | --- | --- |
| **Ellátások** | **2017. év** | **2018. év**  | **Rendeletben meghatározott intézményi térítési díj** |
| önköltség alapján számított intézményi térítési díj |
| Bölcsődei, mini bölcsődei gondozás (Ft/nap) | 2.826 | 4.281 | 900 |